钦定古今图书集成/明伦汇编/官常典/第698卷 > 丁元荐
## 钦定古今图书集成/明伦汇编/官常典/第698卷 > 丁元荐

按《明外史》本传：“元荐字长孺，长兴人。父应诏，江西佥
事。元荐举万历十四年进士，请告归。家居八年，始谒
选，为中书舍人。甫期月，上封事万言，极陈时弊。言今
日事势可寒心者三：饥民思乱也，武备积弛也，日本
封贡也。可浩叹者七：征敛苛急也，赏罚不明也，忠贤
废锢也，辅臣妒嫉也，议论滋多也，士习败坏也，褒功
恤忠，未备也。坐视而不可救药者二，则纪纲人心也。”
所言辅臣，专斥首辅王锡爵，元荐座主也。二十七年，
京察，元荐家居，坐浮躁论调。阅十有二年，起广东按
察司经历，移礼部主事。甫抵官，值京察事竣，尚书孙
丕扬力清邪党，反为其党所攻。副都御史许弘纲故
共掌察，见群小横甚，畏之，累疏请竣察典，语颇示异，
群小藉以攻。丕扬察疏犹未下，人情杌陧，虑事中变，
然无敢言者。元荐乃上言弘纲持议不宜前却，并尽
发诸人隐状。党人恶之，交章论劾无虚日。元荐复再
疏辨晰，竟不安其身而去。其后邪党愈炽，正人屏斥
殆尽，至有以《六经》乱天下语入乡试策问者。元荐家
居，不胜愤，复驰疏阙下，极诋乱政之叛高皇，邪说之
叛孔子者。疏虽不报，党人益恶之。四十五年京察，遂
复以不谨削籍。天启初，大起遗佚，元荐格于例，独不
召。至四年，廷臣交讼其冤。起刑部检校，历尚宝少卿。
明年，朝事大变，复削其籍。元荐初学于许孚远，已从
顾宪成游。慷慨负气，遇事奋前，屡踬无少挫。通籍四
十年，前后服官不满一载。同郡沈㴶召入阁，邀一见，
谢不往。尝过高攀龙所，给事中魏大中至，攀龙请与
交欢。辞曰：“吾老矣，不能涉嫌要津。”遽别去。当东林、浙
党之分，浙党所弹射东林者，李三才之次，则元荐与
于玉立。